Wasal fl-aħħar il-ġbid tal-ewwel sensiela tal-Apple li qatt saret f'Malta bl-isem ta' Foundation. Il-filming kien ilu għaddej għal dawn l-aħħar 4 xhur, b'400 crew u 800 extras Maltin. Din is-sensiela se tkun qed tħalli mal-10 miljun ewro fl-ekonomija Maltija, bil-Ministru Clayton Bartolo qal li produzzjonijiet bħal dawn jikkonfermaw ir-reżiljenza tal-industrija tal-films f'Malta anki waqt il-pandemija. Fil-Film Studios fil-Kalkara daħal fl-aħħar ġimgħa l-ġbid tas-sensiela Foundation li hija l-ewwel produzzjoni tal-Apple li qatt inġibdet f'Malta. Ibbażata fuq ir-rumanzi ta' Isaac Asimov, Foundation tittratta l-vjaġġ ta' grupp ta' persuni eżiljati li jridu jsalvaw l-umanità. Il-Produttur ta' Foundation, Michael Malone, qal li x-xeni pittoreski tal-ibħra Maltin u l-faċilitajiet tat-tankijiet tal-ilma fil-Film Studios kienu kruċjali biex il-produzzjoni nġibdet f'Malta/ Is-Sur Malone qal li l-crew ta' 400 ruħ, li l-maġġoranza tagħhom huma Irlandiżi, qed ikunu ttestjati mill-inqas darba kull tlitt ijiem. Foundation ilu jinġbed f'Malta erba' xhur. Il-Kummissarju tal-Films, Johann Grech, qal li din il-produzzjoni se tħalli iktar minn €10 miljun fl-ekonomija Maltija. "Biss biss fuq din il-produzzjoni ħadmu fuq 400 crew u 'l fuq minn 800 extras. Maltin. Dawn huma jobs għan-nies." Il-Ministru għat-Turiżmu, Clayton Bartolo, qal li produzzjonijiet bħal dawn jikkonfermaw ir-reżiljenza tal-industrija tal-films f'Malta anki waqt il-pandemija. Il-Ministru Bartolo qal li se jsir investiment ta' €35 miljun biex fuq medda ta' tliet snin jinbnew żewġ sound stages fil-Film Studios biex tkompli tissaħħaħ l-industrija tal-films f'Malta.